啄木
作者：韓琦
朝代：宋

paragraphs: 剝剝復卜卜，意若念良木。
營營求蠹心，未獲空我腹。
或露一襠紅，或展雙翅綠。
捷緣都盧橦，響弄羯鼓曲。
搜索不知疲，利嘴信摧禿。
忽爾破姦宄，種類無遺族。
內孽固難辨，一發知潛伏。
彼實害珍材，盡殄此非酷。
直疑天意深，不使嗜粱肉。
專爲眾蠹仇，侍飫弗與足。
如令知庶味，恣擇蟲與粟。
杞梓任陰賊，長喙罷攻觸。
飽食作羣飛，時下泉沼浴。
歸鳴凉樹陰，暮趁高枝宿。